
HATÁROZATI JAVASLAT
Nyúl Község Polgármesterének

……/2021.(V.12.) határozata

Tárgy: Vis maior pályázat, Berek káresemény

Nyúl Község Polgármestere – a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében biztosított feladat- és hatáskörben eljárva, figyelemmel a 478/2020.(XI.03.) Kormányrendelettel elrendelt veszélyhelyzetre – úgy döntött, hogy vis maior támogatás címen támogatási igényt nyújt be a Belügyminisztériumhoz. 

A káresemény megnevezése:

1. Kiváltó ok

A mögöttes terület a partfal felé lejt, így a vízgyűjtőről lefolyó felszíni / felszín alatti vizek a meredek falat áztatják. A térségben eddig előfordult partomlások rendkívül intenzív csapadékeseményhez voltak köthetőek. Ez esetben a megelőző időszak a térségben kifejezetten aszályos volt, az előző napokban lehullott csapadék 8-10 mm-re becsülhető, jórészt szemerkélő eső formájában. 

Az omlás utáni állapotokból következtethető, hogy az érintett partfalszakasz függőeleges repedésekkel tagolt, a repedések elszíneződései 

· egyrészt korábbi bemosódásokra utalnak,

· másrészt mészkiválás észlelhető az előbukkant függőleges falakon. 

Ezek a nyomok egy lassú beszivárgás végkövetkezményére utalnak: a makroporózus szerkezetű lösztalaj mészváza feloldódott, s összeroskadt.

Hasonló esetek megelőzése érdekében a parti ingatlanok tulajdonosainak figyelmét fel kell hívni, hogy a meredek partfalat óvják a vízhatástól, és a parti magas fákat csonkolják le a talajlazító hatás megakadályozása érdekében.
2. A károkozás

2021. április 16-án a délutáni órákban a Berek vízmosás 320-350 szelvényei között a felhajtó utat szegélyező mintegy 10-12 m magas függőleges partfal 25-30 m szélességben – eltorlaszolva az önkormányzati tulajdonban lévő utat – leomlott. A partfal felső peremén lefektetett D90-es KPE ivóvíz főnyomóvezeték az omlás következtében az érintett csatlakozásnál szétnyílt, így a felettes ingatlanok – lakóházak és üdülők – a sérült szakasz ideiglenes kiváltásáig – vízellátás nélkül maradtak. 

Az útra leomlott földanyagot 5 km szállítási távolságon belül kijelölt depóba szállították. 

Fenti intézkedéseknek köszönhetően az esti órákra mind a közlekedés, mind a vízellátás helyreállt.
3. Javaslat a kár helyreállítására

A kárelhárítási munkák fentiekkel korántsem fejeződtek be. A végleges helyreállítás érdekében szükséges további munkálatok:

· a közutat közvetlenül veszélyeztető leomlás-veszélyes partfal biztonságos kialakítása (irtás, földmunka, szállítás);

· a partfelomlással veszélyeztetet főnyomócső szakasz végleges kiváltása nyomvonal áthelyezéssel;

· a leomlással veszélyeztetett vízmérő akna biztosítása (áthelyezése);

· a veszélyeztetett partfal peremén vízelvezető vápa kialakítása a további vízhatás megakadályozása érdekében. 

Helye: Nyúl, Berek utca vízmosás 320 – 350 szelvényei között, a 2524.hrsz-ú ingatlan
A káresemény forrásösszetétele

	Megnevezés
	2021. év
	%

	Saját forrás (biztosítási összeg nélkül)
	2.520.000,- Ft
	20

	Biztosító kártérítése
	0
	0

	Egyéb forrás
	0
	0

	Vis maior támogatási igény
	10.080.000,- Ft
	80

	Források összesen
	12.600.000,- Ft
	100


A veszélyelhárítás összköltsége 12.600.000,- Ft, melyet az önkormányzat saját forrásból nem tud biztosítani, viszont a pályázati támogatás megítélése esetén az önrész nagyságára fedezettel rendelkezik.

A polgármester nyilatkozik arról, hogy a káreseménnyel érintett vagyonelem az önkormányzat tulajdonát képezi.

A bekövetkezett káreseménnyel kapcsolatban az Önkormányzat biztosítással nem rendelkezik. 

Az adott káreseményre biztosítási összeget nem igényelt. 

Felelős  : Schmiedt Henrik polgármester

Határidő: 2021. május 15.
Schmiedt Henrik

  polgármester

